《次韵伯寿兄海棠》
宋代·喻良能

无情长笑杜陵老，不识海棠春意好。
东坡作意赏东风，为爱轻意映肉红。
枝头点缀知多少，贪睡今年开不早。
含情欲开还未开，紫蝶黄蜂亦懒回。
可怜熟视明人目，长恨年年看不足。
晓来风定雨霏霏，减却春光一片飞。
多愁更被花相恼，宁惜春衫同藉草。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。